ארו (מחוז)

אֵרוֹ (בצרפתית: Hérault) הוא מחוז בדרום צרפת, אחד ממחוזות חבל אוקסיטניה. קיבל את שמו מנהר הארו העובר בשטחו. זהו המחוז ה-34 במספר במחוזות צרפת. היסטוריה מחוז ארו היה לאחד מ-83 המחוזות המקוריים שנוצרו במהלך המהפכה הצרפתית ב-4 במרץ 1790. הוא נוצר מחלק מחבל לנגדוק הקדום. בזמנו חבל הארץ היה ממגדלי הכרמים, אך בתחילת המאה ה-20 כרמיו נחרבו בעקבות מחלה קשה וצניחה במכירות, דבר אשר גרם לאלפי פועלים במחוז להתמרד. ההתמרדות דוכאה ביד קשה בידי ממשלת ז'ורז' קלמנסו. גאוגרפיה מחוז ארו מוקף במחוזות אוד, טארן, אביירון, גאר, ובמפרץ הים התיכון הנקרא "מפרץ האריה" (Golfe du Lion). המחוז מגוון מבחינה גאוגרפית: בדרום חופים רבים, בצפון הרי הסֶבֶנים, ושטחים חקלאיים ביניהם. בשטח המחוז עוברים הנהרות אוד, אוֹרְבּ, ארו, ונהר וידוּרְל. דמוגרפיה במאה ה-20 אוכלוסיית המחוז גדלה מאוד, כשהיא עוברת מ-471,429 תושבים ב-1954 ל-896,441 ב-1999. המחוז חצה את קו ה-1,000,000 תושבים במרץ 2006. מעריכים כי הוא יגיע ל-1,350,000 תושבים עד שנת 2030. פוליטיקה משנת 1945 עד שנת 1979 היה ז'אן באן נשיא המועצה הכללית של מחוז ארו. בהמשך נכנס למשרה זו ז'ראר סומד והחזיק בה תקופה ארוכה, עד שנת 1998, כאשר החליף אותו אנדרה וזינייה. וזינייה, כמו באן בזמנו, הוא חבר המפלגה הסוציאליסטית הצרפתית. בשנת 2015 הוא הוחלף בידי קלבר מסקידה. קישורים חיצוניים אתר האינטרנט הרשמי של ארו ארו, ברשת החברתית פייסבוק ארו, ברשת החברתית X (טוויטר) ארו, ברשת החברתית אינסטגרם ארו, סרטונים בערוץ היוטיוב אתר המועצה הכללית כרמית וייס, ‏דרום צרפת: הפנינים הנסתרות של מחוז ארו, באתר GoTravel הערות שוליים